ŽILINA. Naj baby plavcov roka 2011 sa stal trojročný Dominik Hajdúch zo Žiliny. Hlas mu odovzdalo 850 čitateľov. Cenu, detskú izbu Kamil v hodnote 210 eur, mu odovzdal majiteľa spoločnosti Elbyt nábytok Ľuboš Kuchár. "Radi sme podporili takýto projekt pre malé deti. Myslím si, že každá podpora takýchto aktivít pre deti má zmysel a je prospešná," povedal pri odovzdávaní Kuchár.
Dominik pláva už od svojich dvoch rokov. Podľa otecka Mariána, začal viac-menej zo zdravotných dôvodov. "Vody sa nikdy nebál, tak nám plávanie odporučili kvôli rehabilitácii. Odvtedy chodíme pravidelne. Nebojí sa potápať, dobre mu robí kolektív detí. Čo robia ony, to chce aj on. Budeme určite ďalej pokračovať," povedal.
Cez leto vraj chodili plávať aj sami, bez kurzov. Radosť mala celá rodina. "Plávanie je skrátka pohybová aktivita, ktorá sa mu páči, z vody nemá strach, preto by bola škoda, keby sme to prerušili," hovorí matka Andrea. Po zvládnutých základoch plánujú, že bude Dominik pokračovať už v prípravných plaveckých kurzoch. Podľa rodičov to chce však ešte trošku času. Ešte si ho vraj netrúfajú nechať samého v bazéne. Ale ten čas sa už blíži. Držíme mu palce.
Druhý v poradí skončil Alex Chylík z Hôrok. Keďže v čase odovzdávania cien boli Chylíkovci na dovolenke, jeho výhru, detskú izbu Kamil od Elbyt nábytku, mu doručíme iným spôsobom. Prišla však 1,5-ročná Bronislava Kosová zo Žiliny, spolu s rodičmi Klaudiou a Tomášom. Výhru, 5-týždňový kurz baby plávania, im odovzdal riaditeľ Plaveckej školy Nereus Peter Fiabáne. Ale len symbolicky. Kosovci už medzitým využili skutočnosť, že poznajú výhru a kurz začali navštevovať.
Bronislava Kosová s rodičmi. Cenu odovzdal riaditeľ Nereusu P. Fiabáne (vľavo). FOTO: MICHAL FILEK
"Radi sme využili možnosť podieľať sa na usporiadaní tejto súťaže. Plavecká škola Nereus je už na trhu veľmi dlho a väčšina Žilinčanov nás pozná. Teraz sme sa však rozhodli takouto formou ukázať verejnosti, čo je baby plávanie, že tento spôsob pohybovej činnosti prináša deťom, aj rodičom radosť, je o rozvíjaní citovej väzby a psychomotoriky medzi rodičoma dieťaťom, primárne nejde o to, naučiť sa plávať," povedal Fiabáne.
Rodičia malej Bronislavy nám prezradili, že dcérka začala plávať už ako šesťmesačná, teda prakticky od najútlejšieho veku, ako je to možné. Teraz už bude mať 1,5-roka za ten čas absolvovala už 8 kurzov.
"Nejde ani tak o samotné plávanie, ale o zdravý vývoj dieťaťa. Od začiatku sme cítili, ako sa jej telo spevňovalo, prehlbovala sa psychická väzba medzi matkou a dieťaťom, zlepšovala sa jej motorika, oproti ostatným deťom v jej veku bola rozhodne popredu," hovorí otec Tomáš.
Bronislava vraj veľmi pekne sedela, veľmi dobre sa naučila chodiť. "Bolo to aj o tom, že sme spolu zmysluplne využili voľný čas. V Žiline totiž takýchto možností nie je príliš veľa," povedala Klaudia. Úspechy, ktoré za túto dobu Bronislava dosiahla, sú vraj pozitívne. Učí sa fungovať v kolektíve, učí sa komunikovať. Vie sa už vraj aj pekne ponoriť, dokonca zodvihnúť krúžok pod vodou.
Oceníme aj štvrté dieťa v poradí. Ján Žucha zo Stráňav získa vstup pre 4 osoby do relax centra Hotela Dubná Skala na dve hodiny s občerstvením. Cenu rodičom odovzdáme osobne.